[{"text_idx": "#000001", "text": "Mae llyfrau sy\u2019n mynd i\u2019r afael a\u0302 rhai o\u2019r pynciau mawr sy\u2019n poeni plant a phobl ifanc ymhlith y cyfrolau ar restr fer Gwobrau Tir na n-Og 2020 sy\u2019n cael ei chyhoeddi heddiw (dydd Gwener, 27 Mawrth 2020)."}, {"text_idx": "#000002", "text": "Mae\u2019r rhestr fer o lyfrau Cymraeg yn y categori uwchradd yn ymdrin ag iechyd meddwl, anhwylderau bwyta a mewnfudo tra bod y categori cynradd yn cynnwys llyfrau stori am oddefgarwch, materoliaeth mewn cymdeithas a hanes menywod ysbrydoledig o Gymru."}, {"text_idx": "#000003", "text": "Straeon wedi\u2019u lleoli ar hyd arfordir a mynyddoedd Cymru am ddreigiau, chwedloniaeth, hud a lledrith sy\u2019n cael sylw yn y rhestr fer ar gyfer llyfrau Saesneg."}, {"text_idx": "#000004", "text": "Dathlu gwaith awduron a darlunwyr a gyhoeddwyd yn ystod 2019 y mae Gwobrau Tir na n-Og 2020, sy\u2019n cael eu trefnu gan Gyngor Llyfrau Cymru a\u2019u noddi gan CILIP Cymru (sef cymdeithas llyfrgellwyr a gweithwyr gwybodaeth Cymru)."}, {"text_idx": "#000005", "text": "Mae tri phrif gategori: llyfrau Cymraeg ar gyfer plant oedran cynradd, llyfrau Cymraeg ar gyfer oedran uwchradd, a llyfrau Saesneg ac iddynt gefndir Cymreig dilys ar gyfer oedran cynradd neu uwchradd."}, {"text_idx": "#000012", "text": "Dywedodd cadeirydd panel beirniaid y llyfrau Cymraeg, Gwawr Maelor Williams o Adran Addysg Prifysgol Bangor: \u201cRoedd darllen 40 o lyfrau gwreiddiol i blant ac oedolion ifanc fel aelodau panel Tir na n-Og 2020 wir yn brofiad gOgoneddus \u2013 ie, gydag O fawr arall. Roedd yr arlwy a gyhoeddwyd gan y cyhoeddwyr yn cynnig ffurfiau, lleoliadau, profiadau a chymeriadau amrywiol dros ben \u2013 y cyfan yn gwneud y profiad o gloriannu yn her ac yn hwyl, yn bleser a chyfrifoldeb yr un pryd."}, {"text_idx": "#000013", "text": "\u201cRoedd \u2019na leisiau i\u2019w clywed gan y cyhoeddwyr eleni. Lleisiau awduron newydd, cyffrous ac unigryw. Llyfrau gan bobl ifanc i bobl ifanc. Canmoler y cyhoeddwyr am hyn. Ynghanol antur a ffantasi mae llais i lesiant plant, llais i ferched Cymru, llais i wydnwch meddwl ac iechyd meddwl a llais i bobl ifanc ag anhwylderau a chyflyrau corfforol. Gyda mwy nag un gyfrol ar gyfer oedolion ifanc roedd troi\u2019r tudalennau yn ddirdynnol.\u201d"}, {"text_idx": "#000018", "text": "Dywedodd cadeirydd panel beirniaid y llyfrau Saesneg, Eleri Twynog: \u201cMae pob un o\u2019r pedwar llyfr ar y rhestr fer o safon uchel iawn \u2013 o\u2019r cloriau, y darlunio a\u2019r dyluniad i gymeriadau cryf a dawn adrodd stori wych. Wrth i ni fynd o\u2019r Fenni i Ogwr ac Eryri rydyn ni\u2019n cael ymdeimlad cryf o le, sy\u2019n un o brif feini prawf y wobr yma. Mae mor bwysig bod plant ar hyd a lled Cymru yn gallu gweld eu hunain yn cael eu hadlewyrchu rhwng dau glawr a bod gan blant y tu hwnt i Gymru ffenest ar ddiwylliant arall.\u201d"}, {"text_idx": "#000020", "text": "Caiff enwau\u2019r enillwyr eu cyhoeddi ym mis Mai 2020 ac mae manylion pellach am deitlau\u2019r rhestr fer i\u2019w cael ar wefan lyfrau ."}]